安州老人食蜜歌
作者：蘇軾
朝代：宋

paragraphs: 安州老人心似鐵，老人心肝小兒舌。
不食五穀惟食蜜，笑指蜜蜂作檀越。
蜜中有詩人不知，千花百草爭含姿。
老人咀嚼時一吐，還引世間癡小兒。
小兒得詩如得蜜，蜜中有藥治百疾。
正當狂走捉風時，一笑看詩百憂失。
東坡先生取人廉，幾人相歡幾人嫌。
恰似飲茶甘苦雜，不如食蜜中邊甜。
因君寄與雙龍餠，鏡空一照雙龍影。
三吳六月水如湯，老人心似雙龍井。